ଭୁବନେଶ୍ବର, ଜୁନ ୧ (ଓଡିଶା ଡଟ କମ) ରାଜ୍ୟରେ କେତେକ ବ୍ବ୍ୟବସାୟିକ ସଂସ୍ଥା ନିଜର କଳ କାରଖାନା ପାଇଁ ନଦୀ ଜଳ ବ୍ୟବହାର କରି ନିୟମିତ ଜଳ ଟିକସ ଦେଉନଥିବା ସୂଚନା ଅଧିକାର ଆଇନ ବଳରେ ହସ୍ତଗତ ହୋଇଥିବା ତଥ୍ୟ ରୁ ଜଣ ପଡିଛି ।
ଯାହା ଫଳରେ ରାଜ୍ୟର ବ୍ୟାପକ ରାଜସ୍ୱ ହାନୀ ହେଉଛି । ଏଭଳି ଏକ ମାମଲା ଏବେ ଜାତୀୟ ମାନବାଧିକାର କମିଶନଙ୍କ ନିକଟରେ ପହଂଚିଛି ।
କମିଶନ ଏହା ଉପରେ ଉଦବେଗ ପ୍ରକାଶ କରିବା ସହିତ ଏହି ପ୍ରସଙ୍ଗରେ ସରକାର କି ପଦକ୍ଷେପ ଗ୍ରହଣ କରିଛନ୍ତି, ତାହା ଚାରି ସପ୍ତାହ ମଧ୍ୟରେ ଜଣାଇବାକୁ ମୁଖ୍ୟ ଶାସନ ସଚିବ ଓ ଜଳ ସମ୍ପଦ ସଚିବଙ୍କୁ ନିର୍ଦ୍ଦେଶ ଦେଇଛନ୍ତି ।
୨୦୧୦ରୁ ୨୦୧୭ ମଧ୍ୟରେ ୨୮୭ଟି କମ୍ପାନୀ ଜଳ ଟିକସ ଦେଇନଥିବା ବେଳେ ବିଭାଗୀୟ ଅଧିକାରୀମାନେ କୌଣସି କାର୍ଯ୍ୟାନୁଷ୍ଠାନ କରୁନଥିବା ଦର୍ଶାଇ ମାନବାଧିକାର କର୍ମୀ ଶ୍ରୀ ଅଖଣ୍ଡ ଏନଏଚଆରସିଙ୍କ ନିକଟରେ ପିଟିସନ୍ ଦାୟର କରିଥିଲେ ।
୨୦୧୭ ସୁଦ୍ଧା ଏହି କମ୍ପାନୀଗୁଡିକ ଉପରେ ୩୪୦୦ କୋଟି ଟଙ୍କାରୁ ଅଧିକ ବାକି ପଡିଛି ।
ସୁଧ ହିସାବ କଲେ ଏହା ପାଖାପାଖି ୫ ହଜାର କୋଟିକୁ ଛୁଇଁବ ।
"ଅଫିସର, ଇଂଜିନିୟର ଓ କମ୍ପାନୀ ଅଧିକାରୀଙ୍କ ଅସାଧୁ ମେଂଟ ଯୋଗୁଁ ଉଦ୍ଦେଶ୍ୟମୂଳକ ଭାବେ ଏହି ଅର୍ଥ ଆଦାୟ ହେଉନାହିଁ" ବୋଲି ସେ ଅଭିଯୋଗ କରିଛନ୍ତି ।
ସରକାରୀ ତଥ୍ୟ ଅନୁସାରେ ନାଲକୋ (ଅନୁଗୁଳ) ଉପରେ ୬୫୫ କୋଟି, ଜୟପୁର ସେବା ପେପର ମିଲ୍ ଉପରେ ୪୪୩ କୋଟି, ଚୌଦାରରେ ଥିବା ବାଲାରପୁର ଇଣ୍ଡଷ୍ଟ୍ରି ଉପରେ ୨୫୫ କୋଟି, ଦକ୍ଷିଣ ପୂର୍ବ ରେଳବାଇ,ଝରସୁଗୁଡା ଉପରେ ୨୧୧ କୋଟି, ନାଲକୋ ଦାମନଯୋଡି ଉପରେ ୧୪୭ କୋଟି, ବ୍ରଜରାଜନଗର ଓରିଏଂଟ୍ ପେପର ମିଲ ଉପରେ ୧୨୯ କୋଟି,
ଯୋଡା ଟାଟା ଷ୍ଟିଲ୍ ଉପରେ ୯୩ କୋଟି, ଶ୍ୟାମ ଡିଆରଆଇ ପ୍ରାଲି ଉପରେ ୬୨ କୋଟି, ଭୂଷଣ ଲିମିଟେଡ୍ ଉପରେ ୫୦ କୋଟି, ଆରତି ଷ୍ଟିଲ୍ ଉପରେ ୪୦ କୋଟି, ବେଲପାହାଡ ଟାଟା ରିଫ୍ରାକ୍ଟୋରିଜ୍ ଉପରେ ୩୯ କୋଟି, ଜିନ୍ଦଲ ଷ୍ଟିଲ୍ ଏଣ୍ଡ ପାୱାର ଉପରେ ୩୯ କୋଟି ଟଙ୍କା ବର୍ଷ ବର୍ଷ ଧରି ବାକି ପଡିଛି ।
ହଜାର ହଜାର କୋଟି ଟଙ୍କା ବାକି ପଡିବା ଫଳରେ ଅନେକ ବିକାଶମୂଳକ କାର୍ଯ୍ୟ ହୋଇପାରୁନାହିଁ । ତେଣୁ ଏହା ମାନବାଧିକାରକୁ ଉଲଂଘନ କରୁଛି । ତେଣୁ ଏହି ପ୍ରସଙ୍ଗରେ ତୁରନ୍ତ କାର୍ଯାନୁଷ୍ଠାନ ପାଇଁ କମିଶନଙ୍କ ନିକଟରେ ଅଖଣ୍ଡ ନିବେଦନ କରିଥିଲେ ।
କମିଶନ ପିଟିସନର ଶୁଣାଣୀକରି ଜଳ ଟିକସ ଆଦାୟ ପାଇଁ କାହିଁକି ପଦକ୍ଷେପ ନିଆଯାଇନାହିଁ, ତାହା ଉପରେ ଜବାବ ରଖିବାକୁ ମୁଖ୍ୟ ଶାସନ ସଚିବ ଓ ଜଳ ସମ୍ପଦ ସଟିବଙ୍କୁ ନିର୍ଦ୍ଦେଶ ଦେଇଛନ୍ତି ।
ସେହିପରି ଏପରି ଏକ ଗୁରୁତ୍ୱପୂର୍ଣ ବିଷୟ ଉପରେ ରାଜ୍ୟ ମାନବାଧିକାର କମିଶନ କିଛି ନିର୍ଦ୍ଦେଶ ଦେଇଥିଲେ ତାହାର କପି ଜାତୀୟ କମିଶନଙ୍କ ପଠାଇବାକୁ ମଧ୍ୟ ଓଏଚଆରସି ସଚିବଙ୍କୁ କୁହାଯାଇଛି । ଦୁଇ ଅଧିକାରୀ ଠିକ୍ ସମୟରେ ରିପୋର୍ଟ ଦାଖ ନ କଲେ ସେମାନଙ୍କୁ ବ୍ୟକ୍ତିଗତ ହାଜିରା କରାଯିବ ବୋଲି କମିଶନଙ୍କ ନିର୍ଦ୍ଦେଶନାମାରେ କୁହାଯାଛି ।
ଭୁବନେଶ୍ୱର, ନଭେମ୍ବର ୨୮ (ଓଡିଶା ଡଟ କମ) ମୁଖ୍ୟମନ୍ତ୍ରୀଙ୍କ ଅତିରିକ୍ତ ଶାସନ ସଚିବ ଭାବେ କାର୍ଯ୍ୟ କରୁଥିବା ୧୯୮୩ ବ୍ୟାଚ ର ଭାରତୀୟ ପ୍ରଶାସନିକ ସେବା ଅଧିକାରୀ ଆଦିତ୍ୟ ପ୍ରସାଦ ପାଢ଼ୀ ରାଜ୍ୟର ପରବର୍ତ୍ତୀ ମୁଖ୍ୟ ଶାସନ ସଚିବ ହେବେ । ଏ ନିଯୁକ୍ତି ସମ୍ପର୍କରେ ସରକାର ଶନିବାର ବିଧିବଦ୍ଧ ବିଜ୍ଞପ୍ତି ପ୍ରକାଶ କରିଛନ୍ତି।
ବର୍ତ୍ତମାନ ମୁଖ୍ୟ ଶାସନ ସଚିବ ଥିବା ଗୋକୁଳ ଚନ୍ଦ୍ର ପତି ସୋମବାର ଅବସର ଗ୍ରହଣ କରୁଛନ୍ତି। ପାଢୀ ତାଙ୍କଠାରୁ ଦାୟିତ୍ବ ଗ୍ରହଣ କରିବେ । ଏହା ବ୍ୟତୀତ ସରକାର ଉନ୍ନୟନ କମିଶନର ଭାବେ କାର୍ଯ୍ୟ କରୁଥିବା ଉପେନ୍ଦ୍ର ନାଥ ବେହେରାଙ୍କୁ ମୁଖ୍ୟମନ୍ତ୍ରୀଙ୍କ ଅତିରିକ୍ତ ମୁଖ୍ୟ ଶାସନ ସଚିବ ଭାବେ ନିଯୁକ୍ତ କରିଛନ୍ତି ।
ଠିକ ସେହିପରି ଅର୍ଥ ବିଭାଗ ସଚିବ ତଥା ଅତିରିକ୍ତ ମୁଖ୍ୟ ଶାସନ ସଚିବ ଆର୍ ବାଲକ୍ରିଷ୍ଣନ ଉନ୍ନୟନ କମିଶନର ଭାବେ ଅତିରିକ୍ତ ଦାୟିତ୍ୱ ତୁଲାଇବେ । ବିଶାଲ ଦେବଙ୍କୁ ଅର୍ଥ ବିଭାଗ ସ୍ୱତନ୍ତ୍ର ସଚିବ ଭାବେ ସରକାର ନିଯୁକ୍ତ କରିଛନ୍ତି।
ଭୁବନେଶ୍ୱର, ଫେବୃଆରୀ ୧(ଓଡିଶା ଡଟ୍ କମ୍)- ରାଜ୍ୟ ସରକାର ମାଲକାନଗିରି ଜିଲ୍ଲାର ୭ଟି ବ୍ଲକକୁ ପୁନର୍ଗଠିତ କରିଛନ୍ତି । ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ପ୍ରସ୍ତାବ ଅନୁମୋଦନ ହେଲାପରେ ମୁଖ୍ୟ ଶାସନ ସଚିବ ବିଜୟ କୁମାର ପଟ୍ଟନାୟକ ଏ ସଂପର୍କରେ ସୂଚନା ଦେଇଛନ୍ତି ।
ସେ କହିଛନ୍ତି ମାଲକାନଗିରି ଜିଲ୍ଲାରେ ବହୁ ବିଛିନ୍ନାଞ୍ଚଳ ରହିଛି । ବ୍ଲକ ମୁଖ୍ୟାଳୟକୁ ଆସିବା ପାଇଁ ଲୋକଙ୍କୁ ଆନ୍ଦ୍ରପ୍ରଦେଶ ଯିବାକୁ ପଡୁଛି । ଗୋଟିଏ ଗୋଟିଏ ବ୍ଲକକୁ ଆସିବା ନିମନ୍ତେ ୨/୩ ଦିନ ସମୟ ଲାଗୁଛି । ଏହାକୁ ଦୃଷ୍ଟିରେ ରଖି ସରକାର ଏହି ପୁନର୍ଗଠନ କରିଛନ୍ତି ।
କୁଡୁମୁଲୁଗୁମା ବ୍ଲକ ପୁନର୍ଗଠନରେ ଚିତ୍ରକୋଣ୍ଡା ବ୍ଲକ ସୃଷ୍ଟି କରାଯାଇଛି । ଫଳରେ ବିଶେଷ ଅସୁବିଧା ଭୋଗୁଥିବା କୁଡୁମ୍ଲୁଗୁମା ବ୍ଲକର ୬ଟି ପଞ୍ଚାୟତର ଲୋକେ ଏଣିକି ଚିତ୍ରକୋଣ୍ଡାକୁ ଶୀଘ୍ର ଆସିପାରିବେ ।
ମୁଖ୍ୟ ଶାସନ ସଚିବ କହିଛନ୍ତି ଯେ,ମାଲକାନଗିରି ବ୍ଲକରେ ବର୍ତମାନ ୧୩ଟି ଗ୍ରାମ ପଞ୍ଚାୟତ ରହିଥିବାବେଳେ ପୁନର୍ଗଠନରେ ୧୯ଟି ଗ୍ରାମ ପଞ୍ଚାୟତ ରହିବ । ପଡିଆ ବ୍ଲକରେ ୧୦ଟି ପଞ୍ଚାୟତ ରହିଥିବାବେଳେ ୮ଟି ପଞ୍ଚାୟତ ରହିବ ।
ଖଇରପୁର ବ୍ଲକରେ ୯ଟି ପଞ୍ଚାୟତ ବଦଳରେ ୧୧ଟି ପଞ୍ଚାୟତ ରହିବାବେଳେ କୋରକୁଣ୍ଡା ବ୍ଲକରେ ୨୪ ପଞ୍ଚାୟତ ବଦଳରେ ୧୨ଟି ପଞ୍ଚାୟତ ରହିବ ।
ସେହିପରି କାଲିମେଳା ବ୍ଲକରେ ୨୧ଟି ପଞ୍ଚାୟତ ବଦଳରେ ୨୩ ପଞ୍ଚାୟତ ରହିଥିବାବେଳେ ମାଥିଲି ବ୍ଲକରେ ଯେଉଁ ୨୦ଟି ପଞ୍ଚାୟତ ରହିଛି ସେତିକି ପଞ୍ଚାୟତ ରହିବ । ତେବେ ୧୧ଟି ପଞ୍ଚାୟତ କୁ ନେଇ ଗଠିତ କୁଡୁମୁଲୁଗୁମା ବ୍ଲକ ପୁନର୍ଗଠନରେ ୧୫ଟି ପଞ୍ଚାୟତ ରହିବ ।
ଏହି ବ୍ଲକର ନାମ କୁଡୁମୁଲୁଗୁମା ପରିବର୍ତେ ଚିତ୍ରକୋଣ୍ଡା ହେବ । ବ୍ଲକ ମୁଖ୍ୟାଳୟ ଚିତ୍ରକୋଣ୍ଡା ହିଁ ରହିବ ବୋଲି କ୍ୟାବିନେଟ ବୈଠକରେ ଏହି ପ୍ରସ୍ତାବ ଅନୁମୋଦନ ହୋଇଛି ।
ଭୁବନେଶ୍ୱର, ଜୁଲାଇ ୨(ଓଡ଼ିଶା ଡ଼ଟ୍ କମ୍) ସର୍ବଭାରତୀୟ ସ୍ତରରେ ଚାକିରି କରୁଥିବା ଅଫିସର ମାନଙ୍କ ସର୍ଭିସ ରେକର୍ଡ଼ ସମୀକ୍ଷା ପାଇଁ କମିଟି ଗଠନ କରିବାକୁ କେନ୍ଦ୍ର ସରକାର ରାଜ୍ୟ ସରକାରଙ୍କ ନିକଟକୁ ଚିଠି ଲେଖିଛନ୍ତି ।
ଏ ସଂପର୍କରେ ସ୍ୱତନ୍ତ୍ର କମିଟି ଗଠନ କରିବାକୁ କେନ୍ଦ୍ର ସରକାର ମୁଖ୍ୟ ଶାସନ ସଚିବଙ୍କ ନିକଟକୁ ପତ୍ର ଲେଖିଛନ୍ତି । ସୁପ୍ରିମକୋର୍ଟଙ୍କ ନିର୍ଦ୍ଦେଶ ଅନୁଯାୟୀ ଆଇଏଏସ୍ ଅଫିସରଙ୍କ ସର୍ଭିସ ରେକର୍ଡ଼ ସମୀକ୍ଷା କରିବା ପାଇଁ ମୁଖ୍ୟ ଶାସନ ସଚିବଙ୍କ ଅଧ୍ୟକ୍ଷତାରେ ଏହି କମିଟି ଗଠନ ହେବ ।
ସରକାର ଏ ସଂପର୍କିତ ଚିଠି ପାଇଛନ୍ତି ଏବଂ ଖୁବ୍ ଶୀଘ୍ର ବିଭିନ୍ନ କମିଟି ଗଠନ କରାଯିବ ବୋଲି ମୁଖ୍ୟ ଶାସନ ସଚିବ ବିଜୟ କୁମାର ପଟ୍ଟନାୟକ କହିଛନ୍ତି ।
କମିଟିରେ ସର୍ବାଧିକ ସ୍କେଲ ପାଉଥିବା ଏହି କ୍ୟାଡ଼ରର ଜଣେ ଅଫିସର, ସର୍ବାଧିକ ସ୍କେଲ ପାଉଥିବା ଅନ୍ୟ କ୍ୟାଡ଼ର ଜଣେ ଅଫିସର ଏବଂ ପ୍ରମୁଖ ଶାସନ ସଚିବ ସ୍ତରର ଜଣେ ଅଫିସର ସସ୍ୟ ରହିବେ ଏବଂ ନିଯୁକ୍ତି ବିଭାଗର ସଚିବ ଏହାର ସଦସ୍ୟ ସଂପାଦକ ରହିବେ ।
ସେହିପରି ଆଇପିଏଏସ୍ ଅଫିସର ମାନଙ୍କ ସର୍ଭିସ ରେଡ଼ର୍କ ସମୀକ୍ଷା ପାଇଁ ମଧ୍ୟ ମୁଖ୍ୟ ଶାସନ ସଚିବଙ୍କ ଅଧ୍ୟକ୍ଷତାରେ କମିଟି ଗଠନ କରାଯିବ ଏବଂ ଏଥିରେ ପୋଲିସ ଡ଼ିଜି, ଡ଼ିଜି ର୍ୟାଙ୍କର ବାହାର କ୍ୟାଡ଼ରର ଜଣେ ଅଫିସର ଓ ପ୍ରମୁଖ ସଚିବ ର୍ୟାଙ୍କର ଜଣେ ଅଫିସର ସସ୍ୟ ରହିବେ ଏବଂ ଗୃହ ବିଭାଗ ସଚିବ ଏହାର ସଦସ୍ୟ ସଂପାଦକ ରହିବେ ।
ଆଇଏଫ୍ଏସ୍ ଅଫିସର ମାନଙ୍କ ସର୍ଭିସ ରେଡ଼ର୍କ ସମୀକ୍ଷା ପାଇଁ ମଧ୍ୟ ମୁଖ୍ୟ ଶାସନ ସଚିବଙ୍କ ଅଧ୍ୟକ୍ଷତାରେ କମିଟି ଗଠନ କରାଯିବ ଏବଂ ଏଥିରେ ପିସିସିଏଫ୍, ପିସିସିଏଫ୍ ର୍ୟାଙ୍କର ବାହାର କ୍ୟାଡ଼ରର ଜଣେ ଅଫିସର ଓ ପ୍ରମୁଖ ସଚିବ ର୍ୟାଙ୍କର ଜଣେ ଅଫିସର ସଦସ୍ୟ ରହିବେ ଏବଂ ଜଙ୍ଗଲ ବିଭାଗ ସଚିବ ଏହାର ସଦସ୍ୟ ସଂପାଦକ ଭାବେ କାର୍ଯ୍ୟ କରିବେ ।
ସର୍ବଭାରତୀୟ ସ୍ତରରେ କାର୍ଯ୍ୟ କରୁଥିବା ଅଫିସରମାନେ ଆଗୁଆ ଅବସର ଗ୍ରହଣ କରିପାରିବେ । କେନ୍ଦ୍ର ସରକାର ରାଜ୍ୟ ସରକାରଙ୍କ ସହ ଆଲୋଚନା କରି ସେମାନଙ୍କୁ ଚାକିରି ଶେଷ ପୂର୍ବରୁ ଅବ୍ୟାହତି ଦେଇ ପାରିବେ ଏବଂ ଏଥିପାଇଁ ତିନି ମାସ ଆଗରୁ ନୋଟିସ୍ ଦେବାକୁ ପଡ଼ିବ ।
ସୁପ୍ରିମକୋର୍ଟଙ୍କ ନିର୍ଦ୍ଦେଶ ଅନୁଯାୟୀ ଯେତେବେଳେ ପ୍ରଶାସନ ପାଇଁ ଜଣେ କର୍ମଚାରୀଙ୍କ ଆବଶ୍ୟକତା ନରହିବ ସେତେବେଳେ ସ୍ୱେଚ୍ଛାକୃତ ଅବସର ଦିଆଯାଇପାରିବ ।
ସର୍ବସାଧାରଣ ହିତ ପାଇଁ କର୍ମଚାରୀମାନେ ଏହା କରିପାରିବେ ଏବଂ ଏହା କୌଣସି ପ୍ରକାରରେ ଦଣ୍ଡ ନୁହେଁ ବୋଲି ପତ୍ରରେ ଉଲ୍ଲେଖ କରାଯାଇଛି । ଚାକିରିର ୧୫ ବର୍ଷ ପରେ କିମ୍ବା ସଂପୃକ୍ତ ଅଧିକାରୀଙ୍କୁ ୫୦ ବର୍ଷ ବୟସ ଅତିକ୍ରମ କରିବା ପରେ ସେମାନଙ୍କର ଚାକିରିର ସମୀକ୍ଷା କରାଯାଇ ନିଷ୍ପତି ନିଆଯିବ ବୋଲି ପତ୍ରରେ ଉଲ୍ଳେଖ କରାଯାଇଛି ।
ଭୁବନେଶ୍ୱର, ଜାନୁୟାରୀ ୨୦(ଓଡ଼ିଶା ଡ଼ଟ୍ କମ୍) ମୁଖ୍ୟ ଶାସନ ସଚିବ ବିଜୟ କୁମାର ପଟ୍ଟନାୟକଙ୍କ ନିକଟକୁ ଶୁକ୍ରବାର ଏକ ଡ଼ିଟୋନେଟର ପାର୍ସଲ ଆସିଥିବା ପୋଲିସ କହିଛି ।
ପଟ୍ଟନାୟକଙ୍କ ନାଁରେ ସଚିବାଳୟକୁ ଆସିଥିବା ଏହି ପାର୍ସଲରେ ଡ଼ିଟୋନେଟର ଏବଂ ଲାଲ କାଳିରେ ଲେଖାଯାଇଥିବା ଏକ ଚିଠି ଥିବା ପୋଲିସ କମିଶନର ବିଜୟ ଶର୍ମା ଗଣମାଧ୍ୟମକୁ କହିଛନ୍ତି ।
ପାର୍ସଲକୁ ଜବତ କରାଯାଇଛି ଏବଂ ଏହା ଢେଙ୍କାନାଳ ଜିଲ୍ଲା କାମାକ୍ଷାନଗର ଅଂଚଳରୁ ଆସିଥିବା ସେ କହିଛନ୍ତି ।
ଗତ ଶୁକ୍ରବାର ମଧ୍ୟ ଡ଼ିଟୋନେଟର ଥିବା ଏକ ପାର୍ସଲ ରାଜ୍ୟ ନିର୍ବାଚନ କମିଶନଙ୍କ ନିକଟକୁ ଆସିଥିଲା । ସଂପୃକ୍ତ ଅଂଚଳକୁ ଯାଇ ତଦନ୍ତ କରିବା ପରେ ଏହାର କାରଣ ସଂପର୍କରେ ଜଣାପଡ଼ିବ ବୋଲି ସେ କହିଛନ୍ତି ।
ଭୁବନେଶ୍ୱର, ନଭେମ୍ବର ୧୫(ଓଡ଼ିଶା ଡ଼ଟ୍ କମ୍) ଅବସରପ୍ରାପ୍ତ ପ୍ରଶାସକ ତଥା ପୂର୍ବତନ ମୁଖ୍ୟ ଶାସନ ସଚିବ ତରୁଣକାନ୍ତି ମିଶ୍ର ରାଜ୍ୟର ପରବର୍ତ୍ତୀ ମୁଖ୍ୟ ସୂଚନା କମିଶନର ହେବେ । ସାମ୍ବିଧାନିକ ବିଧି ବ୍ୟବସ୍ଥା ଅନୁସାରେ ସୋମବାର ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କ ଅଧ୍ୟକ୍ଷତାରେ ଅନୁଷ୍ଠିତ ଏକ ତିନି ଜଣିଆ କମିଟିରେ ମିଶ୍ରଙ୍କୁ ମନୋନୀତ କରାଯାଇଛି ।
କମିଟିର ଅନ୍ୟଦୁଇ ଜଣ ସଦସ୍ୟ ହେଲେ ବିରୋଧିଳ ନେତା ଭୂପିନ୍ଦର ସିଂହ ଏବଂ ସଂସଦୀୟ ବ୍ୟାପାର ମନ୍ତ୍ରୀ ରଘୁନାଥ ମହାନ୍ତି । ଏହି ମର୍ଯ୍ୟଦାଜନକ ତଥା ସାମ୍ବିଧାନିକ ପଦବୀ ନିମନ୍ତେ ଗୋଟିଏ ମାତ୍ର ନାମ ଆସିଥିଲା ।
କିଛି ସମୟର ଆଲୋଚନା ପରେ ବିନା ବିରୋଧରେ ମିଶ୍ର ମନୋନୀତ ହୋଇଥିବା ସଂସଦୀୟ ବ୍ୟାପାର ମନ୍ତ୍ରୀ ମହାନ୍ତି ସାମ୍ବାଦିକ ମାନଙ୍କୁ କହିଥିଲେ । ଏହି ପଦବୀରେ ଥିବା ଧିରେନ୍ଦ୍ର ନାଥ ପାଢୀଙ୍କ କାର୍ଯ୍ୟକାଳ ଚଳିତ ମାସ ୧୯ତାରିଖରେ ସମାପ୍ତ ହେଉଥିବାରୁ ସେହି ଦିନ ନୂତନ ମୁଖ୍ୟ ସୂଚନା କମିଶନର ଭାବେ ମିଶ୍ର ଦାୟିତ୍ୱ ଗ୍ରହଣ କରିବେ ।
